**Предлог Буџет на Општина Аеродром за 2019 година**

Буџетот на Општина Аеродром е изготвен во согласност со Насоките за изготвување на буџетите на единиците на локалната самоуправа (буџетски циркулар) доставени од страна на Министерството за финансии на Република Македонија со наш бр.21-7166/1 од 03.10.2018 година, и бр.21-8707/1 од 29.11.2018 година во кои се содржани главните насоки за изготвување на општинскиот буџет за 2019 година.

Буџетската пресметка ја планира и одобрува градоначалникот на Општината врз основа на:

* примарниот обем на изворни приходи и други приливи за финансирање на локалните работи од јавно значење;
* инвестиционите програми на општината;
* предлозите од граѓаните кои живеат на подрачјето на општината;
* предлозите на стопанските субјекти кои имаат седиште на подрачјето на општината;
* интересот на граѓаните и стопанските субјекти за сопствените и заедничките потреби и развојот на општината;
* проекциите за активностите кои се планираат да се извршат во 2019 година, дадени од страна на секторите и одделенијата во Општина Аеродром.

За подобро запознавање со одредени поими во врска со буџетите на локалната самоуправа и самиот процес на буџетирање, следува опис на дел од нив:

* Општина е единица на локална самоуправа, како заедница на жителите на одредено подрачје, утврдено со закон, која преку своите органи и преку администрацијата и организираните јавни служби, овозможува вршење на надлежностите пропишани со закон;
* Надлежност на општината е збир на работи од јавен интерес од локално значење кои општината, во согласност со закон, има право да ги врши на своето подрачје и е одговорна за нивното извршување;
* Буџет на општините е годишен план на приходи, други приливи и одобрени средства и ги вклучува основниот буџет, буџетот на дотации, буџетот на донации, буџетот на заеми и буџетот на самофинансирачки активности;
* Основен буџет е годишен план на приходи, други приливи и одобрени средства со буџетот за финансирање на основните надлежности на буџетските корисници;
* Буџет на донации е годишен план на приходите од донации и одобрените средства кои се користат строго наменски и согласно со договор склучен со донаторот;
* Буџет на дотации е годишен план на приходите од дотации и одобрените средства кои се користат за финансирање на надлежностите на општината, за финансирање конкретна намена, надлежност, програми и инвестициони проекти;
* Буџет на самофинансирачки активности е годишен план на приходите од активностите на буџетските корисници, односно единките корисници кои се дополнителни на основните активности дефинирани со закон и на одобрените средства;

Буџетот на Општина Аеродром за 2019 година е дефиниран како годишен план на приходи, други приливи и одобрени средства во кој се вклучени Основниот буџет, Буџетот на самофинансирачки активности, Буџетот на блок дотации и Буџетот на донации.

Имајќи ја во предвид наведената дефиниција за процесот на буџетирање со Буџетот на Општина Аеродром се врши распоредување на изворите на финансирање наспроти низата потреби и побарувања. Меѓутоа, со буџетот за 2019 година се задоволуваат и теоретските постулати на процесот на буџетирање, а пред сè:

 - Остварувањето на основните функции на органите на општината;

* Процесот на буџетирање да претставува начин на управување со локалниот економски развој;
* Процесот на буџетирање да претставува начин за утврдување на приоритетите;
* Процесот на буџетирање да претставува начин на контрола на наменското користење на средствата на корисниците одобрени во Буџетот на Општината.

Изготвувањето на Буџетот на Општина Аеродром за 2019 година е во согласност со воведувањето на развојниот дел на буџетот, поточно среднорочниот (тригодишен) план на програмите за развој, промените настанати во програмската класификација, како и изготвувањето на буџетот за наредните три години.

|  |
| --- |
| **ИЗВОРИ НА ФИНАНСИРАЊЕ - ПРИХОДИ НА** **ОПШТИНА АЕРОДРОМ**  |

Планираните извори на приходи од кои ќе се финансираат расходите на Општина Аеродром во Буџетот за 2019 година изнесуваат 1.068.362.000 денари.

Приходите на Буџетот на Општината за 2019 година се планирани согласно направената анализа на историските податоци и досегашниот тренд на наплата на разните групи на приходи, како и предвидувањата за очекуваните приходи од надоместокот за уредување на градежното земјиште, надоместокот за утврдување на правен статус на бесправно изградени објекти, даноците на имот, донациите, самофинансирачките активности и блок дотациите за основните училишта и детските градинки и другите трансфери од Буџетот на Република Македонија за 2019 година.

Општината планира да троши и средства од вишокот на приходи од претходните години во износ од 204.391.000 денари, како и средства префрлени согласно Законот за финансиска поддршка на ЕЛС и единки корисници за финансирање на доспеани, а неплатени обврски во износ од 3.203.000 денари, што е прикажано како дефицитарно финансирање.

|  |  |  |
| --- | --- | --- |
| **71** | Даночни приходи | 365,460,000 |
| **72** | Неданочни приходи | 95,166,000 |
| **73** | Капитални приходи | 4,650,000 |
| **74** | Трансфери и донации | 603,086,000 |

Од графичкиот приказ може да се заклучи дека значително учество во вкупните приходи од 34,2% имаат даночните приходи кои претставуваат и основа за финансирање на функциите на општината, неданочните приходи учествуваат со 8,9%, капиталните приходи учествуваат со 0,4%, додека со дел од 56,4% учествуваат приходите од трансфери и донации вклучително средствата прикажани со дефицитарно финансирање.

|  |
| --- |
| **ПЛАНИРАНИ БУЏЕТСКИ РАСХОДИ НА** **ОПШТИНА АЕРОДРОМ** |

 Планирани расходи на Општина Аеродром за 2019 година, вкупно изнесуваат 1.068.362.000 денари и со тоа се запазува буџетското правило на балансирани приходи и расходи. Согласно економската класификација истите се утврдени по одделни намени и видови.

|  |  |  |
| --- | --- | --- |
| **40** | Плати и надоместоци | 392,093,000 |
| **41** | Резерви и недефинирани расходи | 6,000,000 |
| **42** | Стоки и услуги | 452,624,000 |
| **46** | Субвенции и трансфери | 47,073,000 |
| **48** | Капитални расходи | 170,572,000 |

Од графичкиот приказ може да се констатира дека учеството на капиталните расходи изнесува 16% со што се планира да се иницира изградбата на нова, реконструкција и одржување на постојната инфраструктура, како и подобрување на вкупните јавни услуги.

Во делот на расходите за стоки и услуги на кои отпаѓаат 42,4%, покрај тековните расходи за функционирање на општината и месните заедници, се содржани и расходите за финансирање на комуналните услуги и тековното одржување на основното образование и детската заштита.

Во Буџетот на Општина Аеродром за 2019 година, со дел од 36,7% од вкупните расходи се обезбедени средства за плати и надоместоци за вработените во општината и месните заедници, градоначалникот на Општината, членовите на Советот на Општината, како и вработените во општинските буџетски корисници кои по влезот на општината во втората фаза од фискалната децентрализација се финансираат преку блок дотации.

Останатите расходи се однесуваат на резерви и недефинирани расходи со 0,6% и расходи за субвенции и трансфери со 4,4% од вкупните расходи.

 Финансирањето на активностите според надлежностите во Буџетот на Општина Аеродром за 2019 година е следен:

|  |  |  |
| --- | --- | --- |
| A | СОВЕТ НА ОПШТИНА | 51,908,000 |
| D | ГРАДОНАЧАЛНИК | 12,830,000 |
| E | ОПШТИНСКА АДМИНИСТРАЦИЈА | 140,870,000 |
| F | УРБАНИСТИЧКО ПЛАН. И УРЕДУВАЊЕ НА ПРОСТОРОТ | 75,403,000 |
| G | ЛОКАЛЕН ЕКОНОМСКИ РАЗВОЈ | 290,000 |
| J | КОМУНАЛНИ ДЕЈНОСТИ | 237,325,000 |
| K | КУЛТУРА | 3,300,000 |
| V | СОЦИЈАЛНА ЗАШТИТА НА ДЕЦАТА | 200,043,000 |
| N | ОБРАЗОВАНИЕ | 322,653,000 |
| R | ЗАШТИТА НА ЖИВОТНА СРЕДИНА И ПРИРОДА | 23,720,000 |
| X | РОДОВА ЕДНАКВОСТ | 20,000 |

За подобар преглед на оваа табела во прилог е даден следниот графикон од којшто може да се анализираат вкупните планирани трошоци по соодветни надлежности: